คมนาคม เตรียมใช้ ม.44 ขจัดอุปสรรคโครงการลงทุนโครงสร้างพื้นฐานสัปดาห์หน้า
คมนาคม เตรียมเลือกใช้ ม.44 ขจัดอุปสรรคโครงการลงทุนโครงสร้างพื้นฐานสัปดาห์หน้า คาดประเดิมรถไฟทางคู่
29 ต.ค. 2558

นายออมสิน ชีวะพฤกษ์ รมช.คมนาคม เปิดเผยว่าจะหารือกับ นายอาคม เติมพิทยาไพสิฐ รมว.คมนาคมในสัปดาห์หน้า เมื่อนายอาคมเดินทางกลับมาจากต่างประเทศ เพื่อพิจารณาว่าจะเสนอให้ใช้มาตรา 44 ในการขจัดอุปสรรคของโครงการลงทุนด้านโครงสร้างพื้นฐานใดบ้างใน 17 โครงการใหญ่ภายใต้การดูแลของกระทรวงคมนาคม ซึ่งเบื้องต้นน่าจะใช้กับโครงการรถไฟทางคู่
“เรายังไม่ได้ดูว่าโครงการไหนบ้างที่จะนำมาใช้ คงต้องรีบ เรามีโครงการขนาดใหญ่ 17 โครงการ ต้องเอามากางดูกันว่าโครงการไหนเดินทางมาจะถึงสุดทางแล้ว”นายออมสิน กล่าว 
นอกจากนี้ยังเคยมีแนวคิดที่จะเสนอให้คณะรัฐมนตรีพิจารณาใช้มาตรา 44 ให้สามารถเปิดประกวดราคาแบบไม่มีข้อผูกพันสัญญาในโครงการรถไฟทางคู่ 6 เส้นทาง โดยไม่ต้องรอขั้นตอนการวิเคราะห์โครงการ หรือการทำการประเมินผลกระทบทางสิ่งแวดล้อม (อีไอเอ) แต่จะมีการลงนามในสัญญาได้ก็ต่อเมื่อขั้นตอนทุกอย่างผ่านไปแล้ว เพราะเป็นการวางรางรถไฟตามแนวเส้นทางเดิม ไม่ได้ทำให้สิ่งแวดล้อมเปลี่ยนแปลงไปมาก
ขณะที่ การรถไฟแห่งประเทศไทย (รฟท.) มีโครงการขนาดใหญ่จำนวนมาก โดยเฉพาะโครงการรถไฟความเร็วสูงหลายเส้นทาง โครงการภายใต้ความร่วมมือไทย-จีนที่วันนี้มีการประชุมที่กรุงปักกิ่ง ซึ่งบางส่วนของโครงการอาจนำมาตรา 44 มาใช้ได้เพื่อแก้ไขอุปสรรค นอกจากนั้น ยังมีเส้นทางไฮสปีดเทรน กรุงเทพ- ชลบุรี-ระยอง และ กรุงเทพ-หัวหิน